送吳推官
作者：韓淲
朝代：宋

paragraphs: 執友曹器遠，高才步瑶京。
許予非詞伯，隻字罔敢輕。
因君官玉溪，乃曰能詩聲。
夢寐於蘇黄，處家義利明。
尺書既宛轉，滿紙仍丁寧。
自是得往還，吟邊亦飛觥。
苦值公事勞，無暇詳考評。
但知醉言舞，談諧到忘形。
忽焉秩滿歸，歲月流電經。
懷抱信舒卷，物態何枯榮。
新凉起風檣，石淺灘瀨清。
推蓬試躊躇，正爾候蟲鳴。
行行錢塘湖，悠哉故人情。
器遠如相忘，爲說華髮生。
君之趙子野，惜未同鷗盟。
所賦定益奇，南北兩山橫。